text: Op de wijse. O Radt van auontueren.
  Hoort toe ghy Kersten sinnen
  En wilt niet sijn beswaert
  Alle die Gods woort beminnen
  So ons Ioannes verclaert
  Int achste Cappittel beschreuen
  Hoe Iesus smorghens vroech
  Ghecomen is inden Tempel
  Leerende T’volck met woort en exempel
  Den Pharizeen spijttet ghenoech.
  Die Pharizeen quaet van ghedachten
  Voor Iesus op dat pas
  Een Vrouken dat sy brachten
  Die in ouerspel beunden was
  Sy seyden dese Vrou is beuonden
  In ouerspel met boosen gheschal
  Dus hier ouer wilt vonnisse gheuen
  In Moyses Wet staet gheschreuen
  Datmen sulcke steenen sal.
  Om Iesus tachterhalen
  Hebben sy dese list gheleyt
  Want hy met soeter talen
  Altoos sprack van bermherticheyt
  Om Iesum tondersoecken
  Oft hy soude hebben gheseyt
  
  Datmense soude steenen
  Dit was haerlieder meenen
  Dat en ware gheen bermherticheyt.
  Christus die Heer vol weerden
  Die booch hem neder saen
  Ende schreef daer inder eerden
  Wat sy selue hadden misdaen
  Sy saghen daer tint ronde
  Op malcanderen alle ghemeen
  Hoort wat hen Christus oorconde
  Die van v is sonder sonde
  Die worpe den eersten steen.
  Hier by moghen wy bedieden
  Dat een yeghelijck wel verstaet
  Sijn hueken suyuer sal wieden
  Eer hy in eens anders gaet
  En wilt gheen vonnisse gheuen
  Daer ghy selue in schuldich sijt
  Want sy saghen daer beschreuen
  Haer misdaet dat sy hadden bedreuen
  d’Welck ons d’Euangelie belijdt.
  Die Pharizeen ghemeyne
  Sijn altesamen wech ghegaen
  Ende lieten daer alleyne
  Het vrouken voor Christum staen
  Christus al sonder sparen
  Hy vraechde t’Vrouken saen
  Waer dat sy waren gheuaren.
  Al die haer quamen beswaren
  En haer beschuldicht haen.
  Heeft v iemant verdoemt van desen
  Heeft Christus dat Vrouken ghevraecht
  Och niemant Heere ghepresen
  Sprack dat Vrouken seere versaecht
  
  Soo en wil icki v niet verdoemen
  Sprack tot haer Christus die Heer
  En dient gheen vreemde afgoden,
  Gaet leeft nae mijn gheboden
  En sondicht voordaen niet meer.
  Die bermherticheyt ons Heeren
  Moghen wy hier by verstaen
  Elck die hem wilt bekeeren
  Als hy met sonden belaen
  Wilt hy voort deuchdelijck leuen
  Hy wordt van Christus bevrijdt
  Maer en wilt gheen oordeel gheuen
  Daer een ander om soude beuen
  Op dat ghy oock niet gheoordeelt en zijt.